תושב רוסיה תובע את אפל בסכום של מיליון רובל (יותר מ-15 אלף דולר) בטענה שזו דחפה אותו להתנסות בקשרים חד מיניים שגרמו לו ל"נזקים מוסריים ונפשיים כבדים", כך תיאר זאת בכתב התביעה. התובע, המזוהה בתקשורת הרוסית בשם ד. רזומילוב, טוען כי חברת אפל הפכה אותו להומוסקסואל לאחר שלטענתו עשתה עליו מניפולציה דרך אפליקציית תשלומים שהותקנה אצלו באייפון. לדבריו, כשביקש להזמין מטבע "ביטקוין" הוא קיבל במקום זאת מטבע וירטואלי בשם "גייקוין" ועמו ההודעה "אל תשפוט עד שתנסה".
"ההודעה גרמה לי לחשוב- איך באמת אוכל לשפוט משהו בלי שניסיתי אותו? אז החלטתי להתנסות בקשר חד מיני", כתב רזומילוב בתביעה, "בחלוף חודשיים אני שקוע בזוגיות עם בן המין שלי ולא יכול לצאת מזה. יש לי חבר ואני לא יודע איך להסביר את זה להורים שלי. מאז שקיבלתי את ההודעה הנ"ל, חיי נהרסו ולעולם לא ישובו לקדמותם".